Eienaar tronk toe oor raserige kroeg | Maroela Media
Die eienaar van 'n taverne in Soshanguve, noord van Pretoria, is tronkstraf opgelê nadat hy skuldig bevind is aan 26 aanklagte van geraasbesoedeling.
Lindela Mashigo, direkteur van mediaverhoudinge by Stad Tshwane, het gesê Phillip Mafata (44) is tot twee jaar tronkstraf gevonnis nadat een van sy bure oor die voortdurende geraas by die taverne gekla het.
Volgens Mashigo bepaal die Gautengse geraasbeheerregulasies dat die geraas wat veroorsaak word deur 'n toestel of aktiwiteit by 'n perseel nie hoorbaar mag wees buite die grense van die perseel nie. Nadat een van Mafata se bure oor die geraas van die kroeg gekla het, het beamptes van die stad die buurman se huis besoek om geraasmetings te neem.
"Die klaer, Kenneth Sithebe, het gesê die aard van Mafata se onderneming veroorsaak baie ongelukkigheid in die buurt omdat die harde musiek tot in die vroeë oggendure gespeel word," het Mashigo gesê.
Hy sê Mafata is reeds voorheen 'n boete van R12 000 opgelê weens oortreding van die provinsiale geraasregulasies. Helfte van die boete is vir drie jaar opgeskort op voorwaarde dat hy nie weer aan dieselfde oortreding skuldig bevind word nie.
Mafata het verlede week voor die Tshwane- munisipale hof verskyn op 26 aanklagte van geraasbesoedeling. Kagiso Ratlhogo, die Stad se aanklaer, het gesê die 26 aanklagte is ernstig wanneer daar in ag geneem word dat sy dade die gesondheid en welstand van ander individue affekteer.
Landdros JC Kruger het gesê dit is duidelik dat Mafata nie sy vorige opgeskorte vonnis ernstig opgeneem het nie. "Die beskuldigde het nie na die raad van omgewingsgesondheidspraktisyns geluister nie, selfs nadat kennisgewings op hom bedien is en hy gewaarsku is oor die gevolge van sy dade. Dit is duidelik dat Mafata nie respek het vir die gereg en sy bure nie," het Kruger gesê.
Die landdros het bygevoeg dat die gemeenskap geregtigheid van die howe verwag en dat tronkstraf daarom 'n gepaste vonnis vir Mafata is.
Sithebe het sy tevredenheid met die vonnis uitgespreek. "Die marteling wat hy vir my en my familie veroorsaak het, waar ons vier jaar lank slapelose nagte moes ervaar, sal hopelik nou tot 'n einde kom. Ek is tevrede met die uitspraak. Ek hoop dit sal 'n sterk boodskap stuur aan ander wat hul ondernemings bedryf ten koste van ander mense en hulle sodoende ernstige sielkundige skade berokken," het Sithebe gesê.
Inwoners van die Tshwane-munisipaliteit wat klagtes oor geraasbesoedeling het, word aangeraai om die stad se Munisipale Gesondheidsdienste by 012 358 4656 of [email protected] te kontak.
Ja ek het beslis simpatie met Mnr.Sithebe en ander ordentlike mense in sy buurt. Oorkant die pad van waar ons woon is n groot nedersetting en hulle raas en paartie baie aande so tot vroee oggendure.Nie net naweke nie,baie maal weeksaande ook. Ons is n ent weg so by ons is dit maar agtergrond-musiek. Maar wat van skoolkinders en mense wat vroeg moet opstaan vit werk? Ek se nou die dag vir my man dis n wonder die werkende mense staan nie op en gaan foeter die rasers nie.Seker maar te bang vir wraak. Maar regtig daardie werkers en skoolkinders… Lees meer »
Pragtig!! Daar is vele ander wat dieselfde pad moet loop. Respek vir ander se ruimte en privaatheid is 'n ernstige probleem in SA. Ek wil nie na die ou langsaan se musiek en rumoer luister nie. Baie mense kan nie dit verstaan nie. Die wette is duidelik, maar baie owerhede laks en onkundig met die toepassing daarvan.
Wel, Open Arms in Goodwood se musiek is so hard tot 4am of soms 5am en niemand doen niks daaraan nie. Die karre wat spin en motorfietse wat "gerev" word wanneer mense ry van die plek af is net so steurend.
Ek het eerlik waar nie gedink so klagte sal iets van kom nie. Uiters verbaas. Maar dan hang dit seker ook van jou munisipaliteit af? Dus Botleng in Delmas gaan nog lawaai maak 7 dae van die week, 24 uur van die dag en dan probeer die bure ook nog kompetisie hou.
Ek het al gewonder hoe moet die arme kinders die volgende dag op skool konsentreer en sekerlik versleg hule gehoor want dit gaan so die hele nag en die volgende oggend klim hulle in een van daai doef doef taxi's.
well done!! ek sukkel al oor die 10 jar met my buurman. Hy speel sy mesiek elke dag, met groot speakers wat voor sy deur staan. Metra van Mamelodi was al 100 keer da niks het gebeur nie. Ons het ma hande weggegooi, wag ma net vir die Here om in te tree.